# Saleziánske farby Titusovho mučeníctva

Meditácia nad homíliami blahorečenia

1. Pevne verím, že v duši každého jedného z nás ešte doznievajú dojmy z krásnej udalosti blahorečenia, ktoré sme mohli prežiť v Bratislave a vo Vajnoroch. Veľká vďaka všetkým, ktorí nedbali na námahy a pricestovali z diaľky a tak pomohli vytvoriť krásnu atmosféru tejto slávnosti. Zo všetkého, čo sa rozpráva a hodnotí sme však presvedčení, že iste neľutujú. Krásny jedinečný okamih však môže priniesť veľa duchovného úžitku aj vtedy, keď sa k nemu vieme vrátiť. Z tohto dôvodu by sme sa chceli v tejto chvíli zastavenia a ústrania opäť vrátiť k textom, ktoré sme vtedy počúvali.

2. Kardinál AngeloAmato, náš spolubrat, nezabudol hovoriť o saleziánskom zafarbení Titusovho mučeníctva, ktoré má svoj základ v obetavej práci pre duše. Mučeníctvo saleziána sa začína v každodennej obetavosti a práci na výchove mládeže. *Keď salezián zomrie v práci pre duše, Kongregácia dosiahla veľký úspech,* hovorí známy výrok dona Bosca z jeho duchovného testamentu pre svojich synov. Ide o smrť, ktorá prichádza z vyčerpania, z neustálej námahy. Toto vyčerpávajúce úsilie je prvou cestou k mučeníctvu, k obetovaniu života, totiž aj nášho času, našich záujmov. To, čo konkrétne vytvorilo cestu dona Titusa k jeho mučeníctvu boli tri prvky: iniciatíva, schopnosť povzbudiť, a ochota sprevádzať mladých spolubratov.

3. **Salezián je iniciatívny.** Nevydrží sa len tak pozerať a nemôže dať vo svojom živote priestor iným túžbam ako robiť niečo (priamo, či nepriamo) pre spásu mladých. Avšak nielen sníva, ale aj hľadá, čo by urobil. Do tejto iniciatívy zapája aj druhých, tak ako don Bosco, lebo sám človek nič nedokáže.

4. **Salezián povzbudzuje**. Dodáva nádej, je nositeľom nádeje a úsmevu, podľa okolností. Vľúdne slovo, slovo, ktoré buduje, slovo, ktoré ponúka cestu vpred. Túto skutočnosť takmer všetci dobre poznáme, teoreticky, ale vľúdneho a pozitívneho slova nikdy nie je dosť. To sa samozrejme spája aj s otvorenosťou a veľkodušnosťou. Otvorene prijímame iniciatívy, aj keď nie sú naše a nie sú vždy pod našou kontrolou. Dôležité je, aby boli podľa smerovania Cirkvi, Kongregácie, aby boli prospešné pre spásu duší. Nové iniciatívy a návrhy vytvárajú zamračenú tvár u tých, ktorí sú veľmi citliví na svoje iniciatívy a na svoju kontrolu alebo sú vyrušení zo svojej pohodlnosti.

5. **Salezián sprevádza.**Sprevádzanie je veľké slovo, ktoré sa bude veľa skloňovať na najbližšej synode o mladých. Často si predstavujeme pod duchovným sprevádzaním spoločné sedenie v dvojici. Aj to je dôležité, ale saleziánsky štýl sprevádzania má svoje typické charakteristiky. V prvom rade je to *tvorba prostredia*, ktoré sprevádza, kde mladý človek rád príde a cíti sa tam dobre. Nielen s jedným, ale s mnohými. Saleziánsky štýl sprevádzania je *jasné poukázanie na ciele*. Don Bosco nenechával nikoho na pochybách. Dominik Sávio veľmi rýchlo pochopil o čo ide. Nielen preto, že to počul, ale aj preto, že to videl: tu ide o duše. Dnešnou rečou: o človeka. Naše sprevádzanie mladých im má dať jasne pocítiť, že k životu treba odvahu, riskovanie, postaviť všetko na jednu kartu. Vidia však takýchto dospelých ľudí, takýchto saleziánov?

6. V závere kard. Amato vyslovil toto želanie: «Znovunadobudnutá sloboda často spojená s určitou diktatúrou blahobytu a porušovania pravidiel nech neuhasí ideály toho, kto chce žiť v plnosti rozhodnutie sa pre dobro.» Základom každého povolania je naplno robiť dobro. Ježiš jasne odpovedal v evanjeliu: Iba Boh je dobrý. Žiť vo svete a tešiť sa z toho, že žijeme pre Boha. To je jediné dobro, od ktorého nás sloboda a s ňou spojený blahobyt (reálny alebo ten po ktorom túžime v srdci) dokážu odkloniť. Blahobyt nám nesmie diktovať. Nesmieme podľahnúť presvedčeniu, že keď budeme zabezpečení, potom budeme pracovať pre Boha. Nemali by sme si dovoliť spochybňovať slová evanjelia, ktoré hovoria o prvenstve Božie kráľovstva, ku ktorému sa všetko ostatné pridá. Naopak je potrebné urobiť potrebné kroky a získať skúsenosti v tejto oblasti. Nad diktatúrou blahobytu je možné zvíťaziť len ráznym vnútorným rozhodnutím: iba jednému Pánovi chcem slúžiť, tomu, kto mi ponúka lásku, trvalé hodnoty, vzťahy.

7. Don Angel nám vo svojej homílii pripomenul slová don Dermeka, ktoré vyslovil na pohrebe dona Titusa. Vyberáme z nich: «Možno však povedať, že všetko to, čo bolo medzi jeho primíciami a jeho pohrebom bol plný život kňazský a rehoľný! Saleziánsky! Aj napriek tomu, že z tých 27 kňazských rokov 18 rokov prežil mimo svojho povolania, a 13 rokov prežil vo väzení. Vždy a všade to bol život kňazský!» Zdá sa, že je naozaj potrebné vrátiť sa k tej pružnej a nezlomnej vernosti povolaniu, napriek všetkým okolnostiam nášho života. Mnohokrát sa nám stane, že v prostredí slobody a množstva ponúk alebo dajakých prekážok, veľmi ľahko odložíme naše saleziánske bytie a konanie na potom – keď vyrastú deti, keď vyriešime toto a tamto. Pozor, nechceme tým povedať, že uskutočňovanie nášho saleziánskeho poslania nemá nijaké limity. Môžu byť aj chvíle, kedy nemôžeme naplno pracovať v konkrétnom poslaní pre nejaké dôležité príčiny, keď sa nemôžeme zúčastňovať naplno na živote strediska a musíme odmietať niektoré úlohy. Ale nikto a nič by nám nemalo ukradnúť naše saleziánske srdce, naše saleziánske túžby **a najmä a predovšetkým o naše kontakty** s bratmi a sestrami, našu minimálnu alebo striedavú účasť na duchovných obnovách, **náš záujem komunikovať**, **telefonovať, dozvedať sa, pozývať na návštevu**. Aj keď pre vážne príčiny mimo rytmu, ale vždy so záujmom, s komunikáciou, lebo **netvoríme len spoločenstvo pravidiel, ale aj spoločenstvo srdca a vzťahov.**

8. «Don Titus prechádzal hranice ... Avšak najhlbší prechod vo svojom srdci don Titus prežíval tým, že prešiel od strachu k viere, od logiky sveta k logike evanjelia, od života ustarosteného o seba samého k životu, ktorý ponúkol svojim spolubratom, od spôsobu, ktorým sa pozerá a na základe ktorého sa koná podľa ľudského zváženia k životnému štýlu, ktorý sa nechá usmerňovať Duchom Svätým.»Už dávnejšie nám pápež František povedal, že máme byť Cirkvou, osobami, ktoré vychádzajú, zo seba, zo svojej pohodlnosti, smerom k ľuďom, k mladým, tam, kde sú. Možno je tu ten čas, že aj v našom stredisku musíme urobiť nové ráznejšie kroky, ráznejšie v láske, nie v prísnosti, ráznejšie v nových pokusoch získať si brata, či sestru, prejaviť záujem, nevyčítať, pozývať a podobne.

9. Napokon aj don Angel, nástupca dona Bosca, vyjadril svoju **túžbu a želanie vzhľadom na naše dospelé spoločenstvá** (saleziánske komunity i strediská saleziánov spolupracovníkov): Prial by som si, aby sa don Titus stal v Cirkvi na Slovensku a v celej našej saleziánskej rodine jednou z tých smerodajných postáv, ktoré zastávajú „úlohu dospelých, ktorí sú dôveryhodní a možno s nimi vytvoriť pozitívne spojenectvo, čo je nevyhnutný základ každého procesu ľudského vyzrievania a rozlišovania povolania…, dôveryhodní veriaci, s jasnou ľudskou totožnosťou a presvedčivo patriaci do Cirkvi, s viditeľnou duchovnou kvalitou, životodarným výchovným zanietením a hlbokou schopnosťou vedieť povolanie rozlišovať“ (Z Prípravného dokumentu k Synode).

10. **Hľadajú sa teda dôveryhodní dospelí ľudia**, bratia saleziáni i spolupracovníci. Ľudia viery, nadhľadu a veľkodušnosti, ktorým by mladí dôverovali. O takéto spoločenstvo sa potom môžu oprieť mladí ľudia. Don Titus takým bol. Nech nám túto milosť vyprosuje, aby naša saleziánska rodina dozrela čo najviac v dôveryhodnosti pre mladých.

1. Ako je to v mojom/našom živote? Podľa môjho veku, podľa mojich možností, podľa mojich darov, ako som iniciatívny, povzbudzujúci, sprevádzajúci?
2. Akým spôsobom si budem ctiť a pripomínať dona Titusa? Ako sme pripravení šíriť jeho saleziánske a kresťanské posolstvo?
3. Aká je komunikácia v našom stredisku? Čo by sme mohli urobiť viac? Čo urobiť viac pre tých, ktorí nekomunikujú?

**Ing. Ján Lakota**

**(stredisko Detva\*25.5.1952** - **+11. novembra 2013)**

Narodil sa **v Detve**. Po ukončení strednej školy bol prijatý na Vysokú školu technickú – fakultu strojárstva v Bratislave, ktorú úspešne ukončil v roku 1977. Počas manželstva sa im narodili tri deti, ktoré vychovávali v náboženskom a neskôr aj v saleziánskom duchu.

Vo Zvolene, kde Emília pracovala, sa dostali do kontaktu s kňazom-saleziánom Václavom Kociánom a ďalšími manželskými pármi, ktoré boli formované v saleziánskom duchu. **Dňa 15. februára 1997** po ukončení formácie sa vo Zvolenskom kostole zasvätili prísľubmi saleziánskej rodine ako **saleziáni spolupracovníci.**

 Po zriadení nového saleziánskeho Strediska Detva, na prvej konferencii strediska bol Janko zvolený za prvého koordinátora nového strediska. V tejto funkcii pôsobil dve volebné obdobia. Po skončení funkčného obdobia koordinátora bol opäť po troch rokoch zvolený do miestnej rady, kde pôsobil ako radca pre formáciu. Vo farnosti Detva pôsobil ako člen farskej rady a mimoriadny rozdávateľ svätého prijímania. Angažoval aj pri príprave birmovancov.

Bol veselej povahy, srdečný ale aj vnímavý pre potreby blížnych. Pomáhal radou, prácou ale i finančne podporoval chudobné rodiny.

Keď sa dostal strojársky priemysel na Slovensku do krízy, Janko bol prepustený z práce. Po čase si našiel zamestnanie v Čechách. Po dvoch rokoch sa vrátil na Slovensko. Tieto skutočnosti zanechali na jeho zdravotnom stave trvalé následky. Jeho zdravotný stav sa zhoršil vplyvom nádorového ochorenia pankreasu. A s týmto ochorením bojoval ako onkologický pacient tri roky. Po troch rokoch neúspešného ťažkého liečenia, zaopatrený sviatosťami, v kruhu svojej rodiny, odovzdal svoju dušu Stvoriteľovi **11. novembra 2013.**